b'\n_START_ARTICLE_\nJames Thurber\n_START_PARAGRAPH_\nJames Grover Thurber (8. joulukuuta 1894 Columbus, Ohio \xe2\x80\x93 2. marraskuuta 1961) oli yhdysvaltalainen humoristi, pilapiirt\xc3\xa4j\xc3\xa4 ja kirjailija. Thurber tunnetaan parhaiten The New Yorkeriin piirt\xc3\xa4mist\xc3\xa4\xc3\xa4n sarjakuvista ja novelleista. Vuonna 1965 Weilin + G\xc3\xb6\xc3\xb6s julkaisi h\xc3\xa4nen kertomuksiaan kirjana Miehi\xc3\xa4, naisia, koiria\xc2\xa0: valikoima James Thurberin maailmaa._NEWLINE_Thurberia pidet\xc3\xa4\xc3\xa4n jopa suurimpana amerikkalaisena humoristina sitten Mark Twainin, ja h\xc3\xa4nen sanotaan vaikuttaneen muun muassa Kurt Vonnegutin ja Joseph Hellerin tyyliin.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nJames Thurberin is\xc3\xa4 Charles L. Thurber oli paikallispoliitikko ja lakimiehen tai n\xc3\xa4yttelij\xc3\xa4n urasta haaveillut toimistoty\xc3\xb6ntekij\xc3\xa4, joka k\xc3\xa4rsi usein ty\xc3\xb6tt\xc3\xb6myydest\xc3\xa4. \xc3\x84iti oli m\xc3\xa4\xc3\xa4r\xc3\xa4tietoinen ja ulosp\xc3\xa4in suuntautunut, Thurberin omin sanoin \xe2\x80\x9dsynnynn\xc3\xa4inen komedienne\xe2\x80\x9d. Thurber alkoi kirjoittaa jo teini-i\xc3\xa4ss\xc3\xa4 ja v\xc3\xa4lttyi ensimm\xc3\xa4isen maailmansodan sotapalvelukselta huonon n\xc3\xa4k\xc3\xb6ns\xc3\xa4 takia. H\xc3\xa4n opiskeli Ohion valtionyliopistossa 1913\xe2\x80\x931918 ja ty\xc3\xb6skenteli sitten ulkoasiainhallinnon teht\xc3\xa4viss\xc3\xa4 Washingtonissa ja Pariisissa. 1920-luvun alussa h\xc3\xa4n hakeutui sanomalehtity\xc3\xb6h\xc3\xb6n ja asui j\xc3\xa4lleen hetken aikaa Pariisissa Chicago Tribunen kirjeenvaihtajana. Palattuaan New Yorkiin 1926 Thurber toimi jonkin aikaa the Evening Postissa, kunnes siirtyi Harold Rossin vasta perustamaan The New Yorker -aikakauslehteen._NEWLINE_Ensimm\xc3\xa4isen kirjansa Is Sex Necessary? (1929) Thurber kirjoitti yhdess\xc3\xa4 toisen the New Yorkerin toimittajan E. B.  Whiten kanssa. Siin\xc3\xa4 Thurber teki sanoin ja kuvin pilaa muun muassa muodikkaasta psykoanalyysist\xc3\xa4 ja sai kirjan avulla mainetta humoristina. Sukupuoliteema jatkui teoksessa The Nature of the American Male: A Study of Pedestalism._NEWLINE_1950-luvulla Thurber kirjoitti ja piirsi suosittuja lastenkirjoja, kuten The 13 Clocks (1950) ja The Wonderful O (1957), vaikka alkoi olla jo l\xc3\xa4hes sokea. Loppuvuosinaan h\xc3\xa4n  my\xc3\xb6s alkoholisoitui, mutta jaksoi n\xc3\xa4ytell\xc3\xa4 itse\xc3\xa4\xc3\xa4n 88 esityst\xc3\xa4 saaneessa n\xc3\xa4ytelm\xc3\xa4ss\xc3\xa4 A Thurber Carnival._NEWLINE_Thurber sai kunniatohtorin arvon Yalen yliopistosta 1953. H\xc3\xa4nen vanhempiensa entinen talo Ohion Columbusissa on nyt kotimuseo ja kirjallisuuskeskus Thurber House.\n_START_SECTION_\nP\xc3\xa4\xc3\xa4henkil\xc3\xb6 Walter Mitty\n_START_PARAGRAPH_\nMonien Thurberin tarinoiden p\xc3\xa4\xc3\xa4henkil\xc3\xb6 on keski-ik\xc3\xa4inen Walter Mitty, johon Thurber sanoo ottaneensa paljon vaikutteita is\xc3\xa4st\xc3\xa4\xc3\xa4n. Nalkuttavan vaimon kanssa el\xc3\xa4v\xc3\xa4 s\xc3\xa4yse\xc3\xa4 Mitty antoi nimens\xc3\xa4 psyykkiselle h\xc3\xa4iri\xc3\xb6lle \xe2\x80\x9dWalter Mitty -oireyhtym\xc3\xa4\xe2\x80\x9d, jossa henkil\xc3\xb6 pakkomielteisesti el\xc3\xa4\xc3\xa4 omissa sankarikuvitelmissaan.\n_START_SECTION_\nElokuvasovituksia\n_START_PARAGRAPH_\nThurberin tarinoihin ja n\xc3\xa4ytelmiin perustuvia elokuvia ovat Syd\xc3\xa4met harhateill\xc3\xa4 (The Male Animal, 1942), Hurjimus (The Secret Life of Walter Mitty, 1947), Revyytytt\xc3\xb6 koulunpenkill\xc3\xa4 (She\xe2\x80\x99s Working Her Way Through College, 1952) ja Walter Mittyn ihmeellinen el\xc3\xa4m\xc3\xa4 (The Secret Life of Walter Mitty, 2013)._NEWLINE_Thurberin omaa el\xc3\xa4m\xc3\xa4\xc3\xa4 satirisoi Melville Shavelsonin vuonna 1972 valmistunut komediaelokuva The War Between Men and Women, jossa p\xc3\xa4\xc3\xa4osaa esitt\xc3\xa4\xc3\xa4 Jack Lemmon.'